B4-0961, 0962, 0963, 0964 και 0965/98

Ψήφισμα σχετικά με τη συνεργασία με τις χώρες της Μεσογείου για ζητήματα μετανάστευσης

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με το ζήτημα της μετανάστευσης και την ευρω-μεσογειακή πολιτική,

- έχοντας υπόψη το κεκτημένο της Συνθήκης Σένγκεν που θα ενσωματωθεί στο πλαίσιο της ΕΕ, τη Σύμβαση του Δουβλίνου σχετικά με τις αιτήσεις ασύλου και τη Σύμβαση της Γενεύης για το καθεστώς των προσφύγων,

- έχοντας υπόψη τις συμφωνίες σύνδεσης με τις χώρες της Μεσογείου και τη Συμφωνία της Βαρκελώνης,

A. έχοντας υπόψη ότι συνεχίζεται η αποβίβαση λαθρομεταναστών κατά μήκος των μεσογειακών ακτών ορισμένων κρατών μελών της Ευρωπαϊκής Ένωσης,

Β. έχοντας υπόψη ότι αυτές οι αποβιβάσεις πραγματοποιούνται κάτω από ιδιαίτερα επικίνδυνες συνθήκες για τους μετανάστες, ανάμεσα στους οποίους συγκαταλέγονται γυναίκες και παιδιά,

Γ. έχοντας υπόψη ότι η εν λόγω διακίνηση διοργανώνεται από εγκληματικές οργανώσεις για λόγους κερδοσκοπίας,

Δ. έχοντας υπόψη ότι, στις περισσότερες περιπτώσεις, αυτές οι δραστηριότητες έχουν ως σημείο εκκίνησης χώρες της Μεσογείου και της Βορείου Αφρικής, ιδίως την Τυνησία και το Μαρόκο, όπου υπάρχει υψηλή συγκέντρωση λαθρομεταναστών που προέρχονται από χώρες στις οποίες ζουν πολλοί πολίτες κρατών που δεν συνορεύουν με την ΕΕ και οι οποίοι αποζητούν να ξεφύγουν από τη βία και την πολιτική καταπίεση,

Ε. επισημαίνοντας ότι τα προβλήματα που οφείλονται στο μεταναστευτικό ρεύμα προς τα κράτη μέλη της ΕΕ δεν αποτελούν ζητήματα που αφορούν μόνο τη δημόσια τάξη αλλά που απαιτούν και μια πολιτική αλληλεγγύης και συνεργασίας την οποία οι κυβερνήσεις των εμπλεκομένων κρατών, καθώς και η Ένωση στο σύνολό της, θα πρέπει να λάβουν υπόψη,

ΣΤ. καταδικάζοντας το γεγονός ότι η Συνθήκη του Άμστερνταμ θεσπίζει πενταετή προθεσμία για την πλήρη ολοκλήρωση των πολιτικών που αφορούν το άσυλο και τη μετανάστευση,

Ζ. έχοντας υπόψη ότι η Ευρωπαϊκή Ένωση έχει συνάψει συμφωνίες σύνδεσης με όλες τις βόρειες χώρες της Λεκάνης της Μεσογείου και ότι έχει ήδη κυρωθεί η συμφωνία σύνδεσης με την Τυνησία,

Η. έχοντας υπόψη ότι η διαδικασία της Βαρκελώνης αποτελεί ένα βήμα διαρκούς συνεργασίας ανάμεσα στα κράτη μέλη της ΕΕ και τις χώρες της Μεσογείου,

Θ. επισημαίνοντας με ικανοποίηση τις πρόσφατες συμφωνίες επί του ζητήματος αυτού μεταξύ ορισμένων κρατών μελών και των κυβερνήσεων πολλών μεσογειακών χωρών[semigr ]

1. επαναλαμβάνει ότι η οδός για τη μείωση της ανεξέλεγκτης μετανάστευσης είναι η εξεύρεση λύσης στα πολιτικά, οικονομικά, κοινωνικά και περιβαλλοντικά προβλήματα που αφήνουν πίσω τους οι μετανάστες στις χώρες καταγωγής τους[semigr ]

2. τονίζει την ανάγκη να δημιουργήσει η ΕΕ μια κοινή πολιτική στον τομέα της μετανάστευσης και του ασύλου, με βάση τον Τίτλο VI της Συνθήκης για την Ευρωπαϊκή Ένωση, ώστε να ρυθμίζεται η συνεργασία ανάμεσα στα κράτη μέλη στον εν λόγω τομέα[semigr ]

3. καλεί την Επιτροπή και το Συμβούλιο, στο πλαίσιο της ευρω-μεσογειακής συνεργασίας που παρέχει η διαδικασία της Βαρκελώνης, να προωθήσουν τη διεξαγωγή τακτικών συνεδριάσεων με θέμα την πολιτική για τη μετανάστευση με εκπροσώπους των ενδιαφερομένων κυβερνήσεων[semigr ]

4. καλεί το Συμβούλιο και τα πλέον ενδιαφερόμενα κράτη μέλη να μεριμνήσουν επειγόντως για την ενίσχυση των μέτρων που αφορούν την παρακολούθηση της λαθρομετανάστευσης και, ταυτόχρονα, να θεσπίσουν μέτρα που να εγγυώνται την ασφάλεια των μεταναστών οι οποίοι είναι θύματα της παράνομης αυτής πρακτικής, σε συμφωνία με τις ενδιαφερόμενες εκείνες χώρες στις πλέον ευαίσθητες περιοχές όπως τα Στενά του Γιβραλτάρ, το Κανάλι της Σικελίας και το Αιγαίο Πέλαγος[semigr ]

5. ζητεί επίσης από το Συμβούλιο και τα κράτη μέλη να θεσπίσουν πολιτικές και κοινές δράσεις προκειμένου να διασφαλιστεί η υποδοχή θυμάτων βίας και πολιτικής καταπίεσης[semigr ]

6. είναι της γνώμης ότι πρέπει να συμφωνηθούν ειδικά μέτρα παρακολούθησης και παροχής βοήθειας στους λαθρομετανάστες και να προωθηθούν οι διαπραγματεύσεις με τις συμβαλλόμενες χώρες της Συμφωνίας της Βαρκελώνης για τη λήψη ειδικών μέτρων που αφορούν την επιστροφή των λαθρομεταναστών[semigr ]

7. καλεί την Επιτροπή να επιμείνει προκειμένου οι τρίτες χώρες, σύμφωνα με τις ευρω-μεσογειακές συμφωνίες σύνδεσης και κατ' εφαρμογή αυτών, να διαπραγματευθούν ειδικά μέτρα για τον επαναπατρισμό των λαθρομεταναστών στους οποίους έχει απαγορευθεί το δικαίωμα εισόδου[semigr ]

8. ζητεί από το Συμβούλιο και την Επιτροπή να μεριμνήσουν για την καλύτερη στοχοθέτηση της διάθεσης πόρων για την ίδρυση πολυδύναμων κέντρων υποδοχής στις περιοχές που βρίσκονται εγγύτερα στα σημεία εισόδου, με σκοπό την παροχή ανθρωπιστικής βοήθειας στους μετανάστες που αναμένουν οριστική απόφαση όσον αφορά τον τελικό τους προορισμό[semigr ]

9. καλεί τα κράτη μέλη να συνεργαστούν με τις θιγόμενες χώρες με στόχο τη θέσπιση συγκεκριμένων μέτρων, σε συνεργασία με την Europol, για την καταπολέμηση του ρόλου που διαδραματίζει το οργανωμένο έγκλημα στον τομέα της λαθρομετανάστευσης[semigr ]

10. καλεί τα κράτη μέλη να επεκτείνουν και στις χώρες της Μεσογείου την εμπειρία που απέκτησαν με τα κράτη της Κεντρικής και Ανατολικής Ευρώπης στον τομέα της πρακτικής συνεργασίας κατά των δικτύων του οργανωμένου εγκλήματος[semigr ]

11. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή και τις κυβερνήσεις των κρατών μελών και των χωρών της Μεσογείου που συμμετέχουν στη διαδικασία της Βαρκελώνης.